DA staan ook voorgestelde wysigings aan Wet op Private Sekuriteitsbedryf teenFoto ter illustrasie. (Foto: pixabay) Die DA sê voorgestelde wysigings aan die Wet op die Regulering van die Private Sekuriteitsbedryf (sogenaamde Psira-wet) striem ŉ bedryf wat die veiligheid van miljoene Suid-Afrikaners probeer verbeter. Hy het reeds die voorgestelde wysigings wat die minister van polisie, Bheki Cele, op 31 Mei in die Staatskoerant afgekondig het, teengestaan. Die voorgestelde wysigings sluit in dat “semi-outomatiese wapens” voortaan slégs gebruik mag word deur veiligheidsbeamptes wat geldwaens beskerm. Van die ander voorstelle wat afgekondig is, hou verband met die uniforms wat private veiligheidsbeamptes mag dra. Ingevolge die voorgestelde wysigings mag dit nie lyk soos, of verwar kan word, met enige uniform van onder meer die polisiediens, weermag of korrektiewe dienste nie. Dit sluit enige blou of kamoefleerdrag in. Die voorgestelde bepalings plaas ŉ onnodige las op die private veiligheidsbedryf, administratief en finansieel, en plaas ŉ te groot konsentrasie van mag in die hande van die reguleringsowerheid vir die private veiligheidsbedryf (Psira), het Andrew Whitfield, die DA se skaduminister van polisie, in ŉ verklaring gesê. Whitfield sê dit verwys veral na magte wat eintlik by die Suid-Afrikaanse polisiediens moet berus. “Wat veral kommer wek, is die klaarblyklike duplisering van die Sentrale Vuurwapenregister, wat deur die Wet op Vuurwapenbeheer gestalte kry en nié deur die Psira-wet nie, waaraan dié regulasies toegeskryf word,” het hy gesê. “Dit is ook kommerwekkend dat die minister die wysigings aan die wet wil deurdruk, terwyl die Psira-wysigingswet sedert 2014 op die president se lessenaar lê. Die DA staan dié wysigingswet steeds teen, maar ons glo die president moet ŉ formele aankondiging doen oor sy besluit daaroor, voordat hy enige bepalings in terme van die wet oorweeg.” Whitfield sê Cele moet eerder daarop fokus om die polisie reg te ruk. Hy sê net verlede jaar is 800 vuurwapens by polisielede gesteel en word nou gebruik in bendeoorloë en die pleeg van geweldsmisdaad. “Terwyl die minister van polisie se aandag afgelei word daarvan om ŉ behoorlike polisiediens te verseker, ly Suid-Afrikaners steeds onder misdadigers en geweld. Nou is nie die tyd vir wysigingswetgewing nie, nou is die tyd vir beslissende optrede om te verseker die polisie is toegerus om die veiligheid van Suid-Afrikaners te verseker.” Die organisasie Gun Owners South Africa (Gosa) het vroeër aan Maroela Media gesê, indien nodig, sal hy die voorgestelde wysigings tot in die hof beveg. Belanghebbendes het tot 30 Junie gehad om kommentaar op die voorstelle te lewer.